**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ԱՌԵՎՏՐԻ ԵՎ ԾԱՌԱՅՈՒԹՅՈՒՆՆԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.** «Առևտրի և ծառայությունների մասին» 2004 թվականի նոյեմբերի 24-ի ՀՕ-134-Ն օրենքը (այսուհետ` Օրենք) լրացնել հետևյալ բովանդակությամբ 4.3-րդ գլխով.

|  |
| --- |
| **«ԳԼՈՒԽ 4.3**  ***ԱԿՑԻԱՆԵՐ*** |

|  |  |
| --- | --- |
| **Հոդված 15.4.** | **Ակցիա** |

1. Ակցիան վաճառքի կազմակերպման կամ ծառայության մատուցման ընթացքում վաճառողի կամ ծառայություն մատուցողի կողմից (այսուհետ նաև՝ ակցիա իրականացնող) իրականացվող միջոցառում է, որն ուղղված է սպառողների շրջանում ապրանքների կամ ծառայությունների առաջխաղացմանը և իրացման ծավալների մեծացմանը։
2. Ակցիան իրականացվում է հետևյալ եղանակներով.
3. զեղչ.
4. ապրանքի իրացման կամ ծառայության մատուցման գնի փոփոխման հետ չկապված այլ միջոցառում։
5. Սույն գլխում սահմանված կարգավորումները տարածվում են ցանկացած գործողության նկատմամբ, որը համապատասխանում է սույն օրենքի իմաստով ակցիայի բնորոշմանը, անկախ իրականացրած գործողության համար փաստացի կիրառվող անվանումից։

|  |  |
| --- | --- |
| **Հոդված 15.5.** | **Զեղչ** |

1. Զեղչն ապրանքի իրացման կամ ծառայության մատուցման գործող գնի կարճաժամկետ նվազեցումն է, որն իրականացվում է ապրանքի կամ ծառայության գնի նվազեցման տոկոսային արտահայտման կամ նվազեցված գնի նշման մասին հրապարակային տեղեկացմամբ և ենթադրում է զեղչի ավարտից հետո մինչև զեղչի իրականացումը սահմանված գնի վերականգնում, բացառությամբ եթե այլ գնի սահմանումը պայմանավորված է տնտեսական պայմաններով (գործոններով)։
2. Գնի իջեցումը չի համարվում զեղչ կամ այլ ակցիա, երբ վաճառողը կամ ծառայություն մատուցողը չի հայտարարում իր կողմից ակցիա իրականացնելու մասին և չի նշում, հայտնում կամ այլ կերպ տեղեկացնում գնի իջեցմանը նախորդող գինը։
3. Ապրանքի կամ ծառայության գնի տոկոսային նվազեցումն իրականացվում է զեղչի հրապարակման պահին նախորդող մեկ ամսվա ընթացքում ապրանքի վաճառքի կամ ծառայության մատուցման միջին գնից։
4. Սույն հոդվածի 1-ին մասով սահմանված կարգով ակցիա իրականացնողը զեղչի մեկնարկի առաջին օրվանից ապահովում է զեղչի հրապարակման պահին նախորդող մեկ ամսվա ընթացքում ապրանքի վաճառքի կամ ծառայության մատուցման միջին գնի և զեղչի կիրառման արդյունքում առաջարկվող գնի միաժամանակյա տեսանելիությունը։
5. Ակցիա իրականացնողը զեղչ սահմանելիս կարող է նախատեսել սպառողների կողմից որոշակի գործողությունների կատարում ենթադրող և զեղչի կիրառումը պայմանավորող հստակ պայմաններ, որոնք պետք է լինեն պարզ և ընկալելի։
6. Զեղչը յուրաքանչյուր դեպքում կարող է տևել ոչ ավել, քան մեկնարկի պահից հետո երեք ամիս անընդմեջ։
7. Սույն հոդվածի 6-րդ մասով սահմանված ժամկետը չի սահմանափակում ակցիայի գործողության ժամկետում ձեռք բերված ապրանքի կամ ծառայության նկատմամբ ակցիայի պայմանների հետագա կիրառումը։

|  |  |
| --- | --- |
| **Հոդված 15.6.** | **Ապրանքի կամ ծառայության մատուցման գնի փոփոխման հետ չկապված այլ միջոցառում** |

1. Ապրանքի իրացման կամ ծառայության մատուցման գնի փոփոխման հետ չկապված այլ միջոցառումը ակցիա իրականացողի կողմից կիրառվող կարճաժամկետ միջոցառում է, որի արդյունքում վաճառվող ապրանքի կամ ծառայության մատուցման իրացման գինը չի փոխվում, սակայն ակցիայի արդյունքում դրանց ձեռք բերումը դառնում է այլ կերպ շահավետ:
2. Ապրանքի իրացման կամ ծառայության մատուցման գնի փոփոխման հետ չկապված այլ միջոցառումները, ի թիվս այլնի, կարող են ներառել.
3. ակցիայի գնի դիմաց լրացուցիչ ապրանքի կամ ծառայության առաջարկ.
4. ակցիայի շրջանակում փաթեթի առաջարկ, որի ընդհանուր գինը ավելի ցածր է, քան դրա բաղադրիչների գինը:
5. Ապրանքի իրացման կամ ծառայության մատուցման գնի փոփոխման հետ չկապված այլ միջոցառումների համար ապրանքի իրացման կամ ծառայության մատուցման գինը ակցիայի իրականացմամբ պայմանավորված չի կարող բարձրացվել` ներառելով որպես առաջխաղացման միջոց տրվող նվերների, բոնուսների կամ այլ միջոցների արժեքը։
6. Ակցիա իրականացնողը ապրանքի իրացման կամ ծառայության մատուցման գնի փոփոխման հետ չկապված այլ միջոցառում սահմանելիս կարող է նախատեսել սպառողների կողմից որոշակի գործողությունների կատարում ենթադրող տվյալ ակցիայի կիրառումը պայմանավորող հստակ պայմաններ, որոնք պետք է լինեն պարզ և ընկալելի։
7. Ապրանքի իրացման կամ ծառայության մատուցման գնի փոփոխման հետ չկապված այլ միջոցառումը յուրաքանչյուր դեպքում կարող է տևել ոչ ավել, քան մեկնարկի պահից հետո երեք ամիս անընդմեջ։
8. Սույն հոդվածի 5-րդ մասով սահմանված ժամկետը չի սահմանափակում ակցիայի գործողության ժամկետում ձեռք բերված ապրանքի կամ ծառայության նկատմամբ ակցիայի պայմանների հետագա կիրառումը։

|  |  |
| --- | --- |
| **Հոդված 15.7.** | **Ակցիայի մասին իրազեկմանը ներկայացվող պահանջները** |

1. Ակցիա իրականացնողն ակցիայի մասին սպառողներին իրազեկում է տեղեկատվության տարածման ցանկացած եղանակով՝ ցուցանակ, ցուցափեղկ, զանգվածային լրատվության միջոցներով և սպառողներին հասանելի այլ միջոցներով, որը պետք է առնվազն պարունակի.
2. ակցիայի եղանակի հակիրճ նկարագրությունը.
3. ակցիայի ենթակա ապրանքների և ծառայության շրջանակը.
4. ակցիայի իրականացման ժամանակահատվածը՝ մեկնարկի և ավարտման օրերը․
5. ակցիայի այլ պայմանների վերաբերյալ տեղեկությունների կամ դրանց հասանելիության աղբյուրը:
6. Զեղչված գնի վերաբերյալ հրապարակում իրականացնելու դեպքում նշվում է զեղչի հրապարակման պահին նախորդող մեկ ամսվա ընթացքում ապրանքի վաճառքի կամ ծառայության մատուցման միջին գինը։
7. Զեղչի վերաբերյալ սպառողներին իրազեկելիս որպես զեղչի կիրառման ամենաբարձր տոկոս նշվում է այն տոկոսը, որով զեղչվում է ակցիայի մեկնարկի պահին ակցիան իրականացնողի մոտ առկա ապրանքների կամ ծառայության առնվազն մեկ հինգերորդը։
8. Ակցիա իրականացնողն ապահովում է ակցիայի վերաբերյալ ընթեռնելի, ամբողջական և հավաստի տեղեկատվության հրապարակումը։
9. Ակցիայի պայմանների վերաբերյալ հրապարակման բովանդակության ամենամեծ և ամենափոքր տառաչափերի տարբերությունը չի կարող երկու անգամից ավել լինել։
10. Ակցիայի վաղաժամկետ դադարեցման դեպքում ակցիա իրականացնողը պետք է միջոցներ ձեռնարկի ակցիայի իրականացման վերաբերյալ հրապարակումը դադարեցնելու համար։

**Հոդված 2․ Եզրափակիչ մաս և անցումային դրույթներ**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։
2. Սույն օրենքի կարգավորումները տարածվում են ուժի մեջ մտնելուց հետո հայտարարվող ակցիաների նկատմամբ։